Σάικο Σιντ

Καριέρα

Ξεκίνησε την καριέρα του το 1987. Εμφανίστηκε σε διάφορες οργανώσεις επαγγελματικής πάλης και κατέκτησε μικρούς τίτλους. Στην καριέρα του στην ανεξάρτητη σκηνή ξεκίνησε να χρησιμοποιεί το ψευδώνυμο Σιντ Βίσιους.

WCW

Το 1989 υπέγραψε συμβόλαιο με το WCW και συνέχισε να αγωνίζεται ως Σιντ Βίσιους. Μαζί με τον Ντάνι Σπίβι και μάνατζέρ τους τον Θίοντορ Λονγκ, έφτιαξαν ομάδα με το όνομα "Σκάισκραπερς" και μαζί για τον επόμενο χρόνο είχαν μερικές αντιπαλότητες. Ο Σιντ τον Νοέμβριο του ίδιου έτους τραυματίστηκε και επέστρεψε τον Μάιο του 1990, ως μέλος της ομάδας του Ρικ Φλερ, 'Four Horsemen' (Τέσσερις Καβαλάρηδες). Στην ομάδα θα μείνει ως τον Απρίλιο του 1991 και μέχρι τότε θα συμμετέχει σε αρκετές κόντρες με τους κορυφαίους της εποχής, όπως ο Στινγκ. Το συμβόλαιό του τελείωσε λίγο καιρό αργότερα και δεν ανανεώθηκε.

WWF

Τον Ιούλιο του 1991, υπέγραψε συμβόλαιο με το τότε WWF, το σημερινό WWE και άλλαξε το ψευδώνυμό του, σε Σιντ Τζάστις. Εκεί, είτε συμμάχησε, είτε αντιμετώπισε θρυλικούς παλαιστές, τον Ούλτιμεϊτ Γουόριορ, τον Ράντυ Σάβατζ, τον Αντερτέικερ και τον Χαλκ Χόγκαν. Στα τέλη του 1992, μετά από χρήση παράνομων ουσιών, αντί να τιμωρηθεί, αποφάσισε να παραιτηθεί από το WWE.

Επιστροφή στο WCW

Με επαναφορά του ονόματός του σε Σιντ Βίσιους, επέστρεψε στο WCW τον Μάιο του 1993. Λόγω της βίαιης συμπεριφοράς του και μιας επίθεσης στον Αρν Άντερσον τον Οκτώβριο του ίδιου έτους, απολύθηκε και πάλι, μετά από παράπονα των συναδέλφων του για αντιεπαγγελματική συμπεριφορά.

USWA

Μετά την νέα του απόλυση/παραίτηση, υπέγραψε στην εταιρεία United States Wrestling Association. Εκεί κατέκτησε τον Ιούλιο του 1994 τον μεγάλο τίτλο της. Η θητεία του ήταν αρκετά μεγάλη, καθώς τον απώλεσε στις 6 Φεβρουαρίου του 1995.

Επιστροφή στο WWF

Μόλις έχασε τον τίτλο στο USWA, υπέγραψε εκ νέου με το WWF και στις 20 Φεβρουαρίου του '95 επέστρεψε ως σωματοφύλακας του Σον Μάικλς, με το ψευδώνυμο Σάικο Σιντ. Στις αρχές Απριλίου επιτέθηκε στον Μάικλς και στις 17 του μήνα εντάχθηκε στην συμμαχία που είχε δημιουργήσει τότε ο Τεντ Ντιμπιάσι. Ο Σιντ είχε μια κόντρα για το Παγκόσμιο Πρωτάθλημα με τον Ντίζελ που διήρκεσε αρκετά, χωρίς όμως να καταφέρει να πάρει τον τίτλο. Στην συνέχεια για το Διηπειρωτικό Πρωτάθλημα WWE αντιμετώπισε τον Σον Μάικλς χωρίς επιτυχία. Συνέχισε μέχρι το τέλος του 1995, και με άλλες κόντρες, όπως με τους Γιοκοζούνα και Όουεν Χαρτ.

Πρωταθλητής WWF

Από τον Ιανουάριο του 1996 ως τον Ιούλιο του ίδιου έτους, έμεινε εκτός δράσης λόγω τραυματισμού. Από την επιστροφή του και μέχρι τον Νοέμβριο αναμείχθηκε με τους πρωταθλητές της εταιρείας. Τελικά στις 17/11 του 1996 κατέκτησε το Πρωτάθλημα WWE από τον Σον Μάικλς. Κράτησε την ζώνη απέναντι στον Μπρετ Χαρτ και την έχασε από τον Μάικλς, τρεις μήνες μετά την κατάκτησή της. Μέχρι τις 9 Ιουνίου του 1997 που έφυγε ξανά από το WWF, είχε κόντρες με τους κορυφαίους, όπως ο Στιβ Όστιν, ο Αντερτέικερ και ο Τζιμ Νέιντχαρτ.

ECW

Μένοντας στην ανεξάρτητη σκηνή το 1998, ο Σιντ επέστρεψε σε μεγάλη εταιρεία τον Ιανουάριο του 1999, για το ECW. Έμεινε εκεί ως τον Μάιο του ίδιου έτους, καθώς η εταιρεία είχε οικονομικά προβλήματα. Πρόλαβε και αντιμετώπισε τους Μπούλι Ρέι και Ντίβον, αλλά και άλλους.

Νέα επιστροφή στο WCW

Με παρότρυνση των φίλων του στην πραγματική ζωή, Κέβιν Νας και Σκοτ Χαλ, επέστρεψε στο WCW στα μέσα της ίδιας χρονιάς. Στην τότε παρουσία του, κατέκτησε μια φορά τίτλο Ηνωμένων Πολιτειών και δύο φορές το Παγκόσμιο Πρωτάθλημα Βαρέων Βαρών της εταιρείας. Αντιμετώπισε διάφορους παλαιστές, ανάμεσά τους οι Κρις Μπενουά, Γκόλντμπεργκ, Τζεφ Τζάρετ και άλλους.

Τραυματισμός

Τον Ιανουάριο του 2001, σε αγώνα για το Πρωτάθλημα Βαρέων Βαρών, τραυματίστηκε φρικτά στο πόδι του, κάτι που τον άφησε εκτός δράσης επ' αόριστον. Ουσιαστικά ήρθε έτσι ένα τέλος στην επαγγελματική του καριέρα, καθώς δεν μπόρεσε να συνεχίσει ποτέ σε υψηλό επίπεδο.

Σποραδικές εμφανίσεις

Από το 2002 κιόλας που επανήλθε από τον τραυματισμό του, ξεκίνησε εμφανίσεις σε διάφορες εταιρείες σε όλο τον κόσμο και παλαιστικές συναυλίες που γινόντουσαν. Το 2002 βρέθηκε στην Αυστραλία για ένα τουρνέ. Το 2004 αγωνίστηκε για λίγο, σε έναν αγώνα πολλών ατόμων. Το 2007 εμφανιζόταν σε εταιρεία του Μέμφις, αλλά και στο NWA, με το οποίο είχε συμφωνία από τον Μάρτιο ως τον Σεπτέμβριο. Τον Νοέμβριο του 2008, αντιμετώπισε τον Τζέρι Λόουλερ για τον εορτασμό των γενεθλίων του τελευταίου. Στις 25 Ιουνίου του 2012, επέστρεψε για μια βραδιά στο WWE Raw και νίκησε τον Χιθ Σλέιτερ.

Ηθοποιία

Με την ηθοποιία, δεν ασχολήθηκε ποτέ επαγγελματικά. Το 2000 εμφανίστηκε ως ο εαυτός του σε μια ταινία με θέμα την επαγγελματική πάλη. Το 2011, μαζί με τους Κερτ Ανγκλ και Κέβιν Νας, πρωταγωνίστησαν σε ένα θρίλερ. Την ίδια χρονιά συμμετείχε και σε ένα άλλο θρίλερ, επίσης με τον Κερτ Ανγκλ, αλλά και τους Τζέιμς Στορμ, Ματ Μόργκαν, Ράινο και Ο Ντι Μπι.

Προσωπική ζωή

Ο Εουντί είναι παντρεμένος με την Σαμπρίνα Πέιτζ και μαζί έχουν δύο γιούς, τον Φρανκ και τον Γκάναρ. Τον Ιανουάριο του 2011 συνελήφθη για κατοχή μαριχουάνας, για οδήγηση δίχως δίπλωμα και ζώνη ασφαλείας, ενώ αφέθηκε ελεύθερος πληρώνοντας την εγγύηση.